
Stanovišče
Vas Stanovišče (ob cesti iz Kobarida v Breginj) je bila dvakrat požgana in iz nje izseljeni prebivalci. Prvič 2. novembra 1943, drugič pa po delni obnovi popolnoma požgana in zminirana 5. februarja 1945. Takrat so Nemci ustrelili tudi 11 moških.

Stanovišče je kraj, ki mu domačini pravijo Snobišča. Kraj je oddaljen 14 km od Kobarida in 4 km od Breginja. Kraj bi lahko delili na dve vasi – Staro vas in Novo Stanovišče. Prvotna, prava stara vas izpred potresa leta 1976 je bila v lepi dolinici pobočja Stola na nadmorski višini 564 m, nevidna iz dolinske strani, vzhodno od potoka Stanoviščka, na vzhodni strani sta še Suhi potok in Gostenk. Predel vasi se je imenoval Gostenk, drugi pa pod Karličem. 

Vas je imela primorsko-beneško tip hiš. Vsaka domačija je imela najpogosteje na južni in jugovzhodni strani pročelja domačije bedniko, čez vso domačijo enostebelno veliko vinsko trto amerikano. Okrog vasi so gojili vrste domačih jabolk in hrušk, v sami vasi ob domačijah pa je raslo več velikih orehov. Veliko polj pod vasjo je bilo terasasto podzidanih. Gozdove za drva in druge potrebe so imeli v Miji.

Glavni gospodarski dohodek so imeli od goveje živine. Ovce so redili le za domače potrebe volne iz katere so pletli nogavice in debele moške in ženske jope. 

Pravi vaški vodovod so uredili šele leta 1955.
Do leta 1510 se je tako rekoč ves Kot opredelil za to, da hoče bili pod Avstrijo in po letu 1514 je bilo to med Avstrijo in Beneško republiko (Serenissimo) tudi meddržavno urejeno.
Zgodovinsko je zabeleženo, da je zemljiški gospod Hieronim Formentini cerkvi sv. Helene v Podbeli prepustil štiri Stanoviške kmetije, medtem, ko je štiri predal grofom Čuk v Kobaridu, to je zabeleženo z datumom 24. september 1685. Katastrsko so imeli urejena zemljišča že leta 1842 in to zelo dovršeno, kar so leta 1857 nekaj popravili.

Kataster na Tolminskem je urejalo že leta 1857 kar 60 zemljemercev. Pri tem so zemljišča delili na tri kvalitetne razrede na posamezne domačije. To naj bi bil tako imenovani Jožefinski kataster, ki je bil nato rahlo predelan le na določenih območjih v času Marije Terezije (1740–1780). Rojena je bila 15. maja 1717 in je umrla kot cesarica Avstrije, Češke in Madžarske 29. novembra 1880. Bila je dedinja cesarja Karla VI. V času vladanja cesarice Marije Terezije so naši kraji zelo napredovali. Že leta 1868 so dobili tudi prve šole, tako v Sedlu, Breginju in v Kredu. (Po gradivu iz pokrajinskega arhiva v Novi Gorici 2001, Iv. Rutar).

Stanoviške domačije (domača imena): Karlči - Čebokli, Lebáni - Leban, Ogrenci - Leban (od tod doma goriški dramski in filmski igralec Stane Leban), Uštini - Kracina, Pedijci - Baloh, Blani - Sabotič (komaj 40 leta star šofer avtobusa, umrl za kapjo), prazni sta domačiji pri Španču in Korinčičeva, Morici - Čebokli, Baluši - Kosmačin, in Trnjarji (v tej domačiji je partizan Škerjanc naredil za Stanoviščane usodno mino na poteg, čeprav so ga domačini in še nekateri OF terenci nagovarjali in opozarjali, naj tega ne dela ker Nemci ne bodo zadeve pustili kar tako brez maščevalnega ukrepa, kakršen je tudi sledil), potem še domačije pri Geru - Špolad (leta 1948 so »neznanci« za Breginjem, na poti proti meji ubili Albina, rojenega leta 1924; zgodba je potrebna posebne obdelave v okviru nedolžnih žrtev komunističnega nasilja), Cencič - Cencič, Mok - Sabotič, Pislni - Čebokli, pr Špetr - Hrast, Muzlni - Skočir (gospodar je umrl v rajbelskem rudniku), Brgoni – domačija je šla »na kant«.
Gašperji - Sabotič, Terezini - Čebokli, Krasi - Baloh (družina se je izgubila že leta 1918 v Milanu), Smašlči - Baloh, Žuani – Menič. 

Na vrhu, ob potoku, na samem, je bila domačija Patokarjevih, Petrì, Makec, Šperic, Konač, Pink, Drejon, Žuani, Šmaškič, Tarezini, Baluš, Gajšper, kras, Matičk, Lazura, Nokič, Grapar, Blažič, Andrejc, Bergon, Melt, Peštolini, Penc, Španjč, Buti, Makec, Prosnikič.

Po letu 1976 je popotresna komisija zgradila novo naselje v bregu tik nad cesto, ki pelje v Breginj.

 

Najpogostejši priimki v vasi so bili Čebokli, Leban, Sabotič, Špehonja, Špolad ter Terlikar. Ugotovljeno je, da so nekateri na žalost že izumrli.

slika

Stanoviščani imajo zelo kruto zgodovino iz časa druge svetovne vojne. Po ne Bog ve kako natančni obdelavi primera z dne 2. novembra 1943 in 18. februarja 1945 bi Stanovišče lahko imenovali »kobariške Dražgoše«, le s to razliko, da so bile Stanovišče dvakrat popolnoma požgana in zminirana vas. Prvič leta 1943, 2. novembra, ko so Nemci v preboju »Kobariške republike« nadaljevali tudi v smer Breginja. Takrat se jim je v Stanoviščih uprla majhna partizanska enota XVIII. brigade, ki se je prejšnje noči po dolgih in mukotrpnih pohodih prebila iz Brd in Benečije, da bi prešla Stol in pomagala enotam, ki so zaustavljale močne nemške sile, ki so pri Žagi na vsak način hotele prost prehod v Kobarid in naprej v Furlanijo. Borci so bili za boj popolnoma nepripravljeni, utrujeni telesno in duševno, ker že več dni niso imeli redne hrane in so bili brez oskrbe. 

Tistega usodnega jutra so Nemci partizane popolnoma presenetili, zato so le zasilno krili umik, se zasilno branili, da so se lahko umikali proti Homcu in Breginju, nekateri pa po grapi navzdol proti Podbeli, čez Nadižo in v Mijo. Boj se je odvijal v sami vasi in pravijo, da je šlo nož na nož. Mrtvih naj bi bilo nekaj Nemcev in partizanov. Toda nihče ne ve koliko enih in drugih.

Po končanem spopadu so Nemci nasilno nagnali vse prebivalce iz vasi. Vsak je bežal kamor je vedel in znal. Ljudje so bežali v Homec, v Sedlo, Breginj in Podbelo k svojim znancem ali sorodnikom. Potem so Nemci vas popolnoma uničili, požgali, nekatere zgradbe pa celo minirali.

 

Ko se je vojna vihra po razbitju »Kobariške republike« potišala, so se Stanoviščani (Snobiščani), ki jim domačije niso bile čisto uničene, vrnili in bivališča ter gospodarska poslopja za silo popravili. Nekateri pa so ostali v »begunstvu« pri svojcih in znancih v sosednjih vaseh, kjer so imeli tudi nekaj živine. Takrat Nemci vasi niso oropali, pač pa le uničili tako, da v njej ni bilo mogoče bivati. Med ljudmi ni bilo nobene žrtve, le en trinajstletni fantič je bil ranjen v trebuh in je po nekaj dneh ozdravel.

 

Zelo tragičen dan pa je bil za Stanoviščane 18. februar 1945, torej le dobre tri mesece pred koncem vojne, ko so se v vas vrnili že skoraj vsi domačini in živeli v zasilnih bivališčih.

Tistega usodnega popoldneva se je iz globoke doline ob Nadiži, iz zahodne Benečije, pomikala proti Breginju velika kolona nemških vozil in vojaščine s konji in vozovi.

Za ta prehod je bil obveščen štab Zapadno-primorskega okrožja v Logjeh. Z namenom, da bodo Nemce napadli in uničili, je komandant poslal v okolico nad cesto pod Stanoviščami manjšo partizansko enoto, sestavljeno iz borcev prvega bataljona.

Na cesto pod vasjo so nastavili mino, ki naj bi uničila cesto in še vojake, ki so bili na vozilih ali peš. Na mino je prišel po zapisu komandanta Franca Bavca - Braneta avtobus poln Nemcev. Pokol je bil strašen in avtobus je popolnoma uničen zgorel. Ostali Nemci so se podali v boj, a partizani, presenečeni nad tako velikimi silami, so se umaknili brez žrtev v Logje (prepis iz knjige Franca Bavca Na zahodnih mejah).

Kakšna lažna poročila so pošiljali komandanti svojim nadrejenim!

 

Po pripovedovanju še živih domačinov in prizadetih prič so Nemci takrat prišli drugič v vas, toda tokrat niso bili tako »milega« srca kot prvič, 2. novembra 1943.

Spravili so skupaj vse ljudi in jih gnali na mesto Pod Trobir, kjer je eksplodirala v obcestni zid nameščena mina na poteg. Tam so ljudi ustavili, jih razporedili na moške in ženske, ter izmed njih izbrali dvanajst moških, med njimi tudi tedaj še ne trinajstletnega Stanka Modrijančiča, ki je bil rojen 5. 5. 1932.

Modrijančič Stanko slikan leta 2008

 

Tistega popoldneva, takoj po kosilu, je šel Stanko gor za vas pogledat, če se mu je kaj ujelo v zanke za lovljenje divjih zajcev (način krivolova, ki so ga opravljali pogosto tudi odrasli domačini, ne le otroci). Še preden je obšel vse nastavljene zanke, je spodaj pod vasjo strašno počilo, natančno kje ni vedel. Takoj se je napotil proti domu in med potjo vzel na ramo še večje poleno, da bosta z mamo imela za drva. 

Še preden je prišel do vasi, so ga obšli trije Nemci. Bili so silno jezni in razburjeni. Eden mu je po italijansko ukazal: »Butta giù quel legno e vieni qui«. Stanko je vrgel z ramena poleno in šel k vojakom, ki so ga na zelo grd način, pehaje ga sem ter tja, spraševali, kje je bil in kje so partizani. Za pasom je imel obešen »kanjc« in eden mu je snel orodje s pasu in mu pretil, da mu bo odsekal glavo, če ne bo povedal. Fantkovo obnašanje in odgovori v lepi italijanščini so jih pomirili in predvsem prepričali, da je popolnoma nedolžen, da res nič ne ve. Dovolili so mu vzeti poleno in ga gnali v vas. Ko je prišel v vas, so Nemci zganjali iz hiš ljudi, tudi žene z dojenčki in starke. Poklicala ga je mama, zato je vrgel poleno kar na tla in stekel k njej. Ko so Nemci spravili vse ljudi skupaj, so jih kot v procesiji gnali dol na cesto in naprej na ovinek Pod Trobir, kjer je neki partizan, ki so ga domačini dobro poznali in klicali ali imenovali Škrjanc, Nemcem nastavil v obcestni zid mino »na poteg«. Ko je do nje pripeljal prvi komandni avto, v katerem je bil komandant kolone vojakov in vozil, jo je iz varne razdalje nad cesto sprožil. 

 

Ko so prispeli vsi tja, pehani in gnani z vseh strani od Nemcev, so ljudje zagledali grdo porušeno zgornjo obcestno škarpo in po cesti veliko krvi. 

Neki oficir je kričal na ljudi, jih strašil s streli čez glave in zahteval, naj povedo, kdo je miniral škarpo. Ker nihče ni vedel reči drugega kot: »Bog ve kdo?«, je oficir ukazal, naj se ločijo moški od žensk. Ker se nihče ni ganil, so jih vojaki kar vlačili iz skupine žensk.

Eden od vojakov, menda je bil Mongolec, je potegnil za roko tudi malega Stanka, toda mati ga je hitro popadla za drugo roko, ga vlekla nazaj in jokaje kričala in prosila oficirja, naj pustijo otroka. Pokleknila je pred oficirja in ga prosila kot Boga, naj se usmili otroka. Strogega in jeznega oficirja je stvar tako pretresla, da je ukazal vojaku, naj otroka pusti. Stekla sta med ženske, mama je Stanka zavila v predpasnik, se stisnila v gručo žensk, se tresla, hlipala od joka in božala ubogega edinca.

»Dokler bom živ, ne bom pozabil, kako se je mama vsa tresla in kako močno me je stiskala k sebi in neprenehoma govorila, ne boj se, Stankič moj, nobeden te ne bo vzel, ti si samo moj. Uboga moja mama, zdi se mi, da je po tem dogodku začela postajati vedno bolj slaba. Iz bolnišnice za tuberkulozne bolnike v Gradiški ob morju sva se vrnila po razpadu Italije, že proti zimi. Mama še ni bila čisto zdrava, čeprav so jo zdravili že več kot štiri leta. Mene so imeli tam blizu kot v nekakšnem domu za sirote. Bil sem namreč nezakonski otrok. Tako sem tam hodil tudi v šolo. Moja mama je potem bolehala vse do leta 1954, ko je umrla in ostal sem sam,« pripoveduje Stanko, za katerim so bila potem huda leta samote in trdega dela od podjetja do podjetja. 

 

V tistem strašnem trenutku, ko so Nemci iskali in zbirali moške, se je uspelo skriti tudi starejšemu moškemu Ivanu Sabotiču, po domače Bólanu, ki je bil suhe in majhne postave. Za svojo še kar močno in postavno ženo se je čepe pritajil in se tako rešil gotove smrti pod kroglami kot talec v maščevalno povračilo partizanom, oziroma partizanu, ki je nastavil in sprožil mino.

 

Tako so spravili skupaj enajst moških, od najmlajšega, komaj petnajstletnega Gabrijela Hrasta, in jih odgnali proti Kobaridu. Na mostu za Borjano so skupino ustavili in začeli svoj ubijalski »ples«. K ograji ob mostu so klicali po enega, ga ustrelili, nato drugega, ki je moral prvega pahniti mrtvega čez most v grapo in tako naprej vseh enajst.

Strašno dogajanje je opazoval stari Kramar iz Borjane, ki se je iznad mostu, po grapi, s svežnjem nasekanih rakel vračal proti domu. Ko je zaslišal streljanje na mostu, se mu je uspelo skriti za večjo skalo in grm, od koder je ves tresoč opazoval grozno dogajanje, o katerem je potem kot živa priča pripovedoval sovaščanom Borjancem in Stanoviščanom, ko so že skoraj v mraku prišli spraševat za svojimi. Še isti večer so jim Borjanci pomagali spraviti žrtve gor na cesto ob mostu. Naslednjega dne so jih, izkrvavljene in obtolčene od padcev v grapo, na vozovih zvozili kar na domače pokopališče, ker domov za zadnji počitek niso več imeli, saj so Nemci vas do tal požgali in zminirali.

Po žalostnem pogrebu, ki ga je opravil župnik iz Sedla, so se ljudje vrnili nazaj v vas pogledat, če je mogoče le ostalo še kaj uporabnega, posebno kaj od oblek ali pogrinjal. Praznih rok so morali oditi ponovno v begunstvo k svojcem ali znancem v sosednjih vaseh, ter tako dočakali konec vojne, ki je zanje pomenil pravo svobodo in mir, da so začeli obnavljati domačije. 

 

V času, ko so padali nedolžni talci v grapo pod most, so drugi nemški vojaki vas Stanovišče popolnoma uničili, tako, da ni ostala cela niti najmanjša stavbica. Vas so tako rekoč zbrisali z zemlje.

Ko so se ženske z otroki in ostali vrnil pred domačo vas, so na mestu vasi zagledali eno samo ruševino in pogorišče. »Zakaj«, so se spraševali ljudje, »Zakaj«, so jokali in molili,
 

Po partizanskem opisu naj bi bilo mrtvih veliko število nemških vojakov s komandantom majorjem na čelu. Po pripovedovanju vaščanov pa partizanov, razen tistega Škrjanca, ki je bolj ali manj stalno pohajkoval po vasi in v okolici, sploh ni bilo. Ljudje niso ne slišali in ne videli kakšnega boja (kot je opisoval že omenjeni komandant Franjo Bavec). Slišali so le strašne minske in bombne eksplozije, ki so jim uničevale vas. 

V trenutku, ko je bil avto, v katerem je bil nemški komandant, najbližje nastavljeni mini v obcestni škarpi, naj bi tisti »partizan« čisto iz norčavosti, nepremišljenosti in po neumnosti nastavil in sprožil mino. Komandant je bil močno ranjen in je potem v Kobaridu umrl, težko je bil ranjen tudi šofer, tako, da je bila cesta polna krvi.

 

O tem dogodku piše v časopisu Partizanski dnevnik, štev. 64, leto III, v petek 16. marca 1945, v rubriki Iz naših krajev naslednje (dobeseden prepis Ivan Rutar): 

»Kobariško. Pobesnele okupatorske zveri ne poznajo usmiljenja do nikogar. Glejte primer, ki se je zgodil v neki naši vasici in ki kaže, kako plačujejo Nemci celo svoje hlapce ...
V dotični vasi /Stanovišče, op. Ivan Rutar/, ki je bila pred nekaj časa požgana, živi družina, ki je domala vsa domobranska. En sin je domobranec, drugi koplje svinec švabom v Rajbelskem rudniku, tretji je skrivač.

Ko je pred kratkim prihrumela zločinska druhal vseh barv v to vas, se je kruto znesla nad civilnim prebivalstvom. Krvoloki so nagnali skupaj vse vaščane, odbrali 12 oseb, ter jih 11 postrelili v bližini vasi. Le enemu, ki je skoraj še otrok, se je posrečilo uteči. Žrtve so morilci po ustrelitvi vrgli v potok, kot da se ni nič zgodilo. Med ustreljenimi je bil tudi skrivač iz omenjene domobranske hiše, ki jo je drhal zažgala. Ob isti priliki je v borbi padel neki kurir, ki je že dve leti vestno izvrševal svojo narodno in državljansko dolžnost. Boril se je do zadnjega diha in padel kot junak.

Slava padlemu borcu – Smrt okupatorju in narodnim izdajalcem! Stana.«
 

Enajst nedolžnih talcev ni bilo vrednih, da bi v Partizanskem dnevniku zapisali: Slava ustreljenim talcem.

 

Kruta resnica vsega pa je enajst ustreljenih t. i. talcev, domačinov Stanovišč, in do tal uničena vas. 

Ustreljeni in vrženi z mostu v grapo so bili:

Alojz Baloh, roj. 1886, po domače Smašču 

Anton Baloh, 1880, po domače Pedicu

Alojz Čebokli, 1908, po domače Pislnu

Jožef Čebokli, 1888, po domače Moricu

Jožef Filipič, 1886, po domače Drejcu

Pepi Filipič, 1928, po domače Drejcu

Anton Kracina, 1903 po domače Ustinu

Ivan Kracina, 1890 
Ivan Sabotič, 1885, po domače oče Gašperju

Mirko Sabotič, 1915, sin 
Anton Špehonja, 1892, po domače Trnjar

 

O ostalih okoliščinah bi lahko mirne vesti razpravljali kar takole:

1. 2. novembra 1943, ob prvem prihodu Nemcev v vas, so bili partizani popolnoma presenečeni in utrujeni od pohoda. Kako, da niso imeli primernih stražarskih mest, saj je bilo priti v kraj neopažen skoraj nemogoče. 

2. Kako, da so Nemci prišli v vas Stanovišče, ne da bi jih kdo opazil, razen tedaj, ko so bili že med njimi?

3. Kam so šli še pred prihodom Nemcev trije partizanski oficirji na konjih iz Stanovišč v smeri Breginja nad Sejskim pokopališčem? Ali jih ni nihče videl?

4. Ali so oficirji, preden so odšli, uredili vse potrebno za zavarovanje utrujenih, lačnih, mokrih, prezeblih in zbeganih borcev?

5. Ali je prav, da partizansko vodstvo ni držalo besede dogovora z nemško komando v Bovcu, da pustijo prost prehod nemške vojske skozi Kobarid in naprej v Italijo, v zamenjavo za zapornike v Vidmu? Nemci so se dogovora držali in izpustili vse zapornike s partizanskim oficirjem Francem Črnugljem - Zorkom in njegovim prevajalcem Maksom Miklavičem - Poceljanom iz Kobarida. Pripeljali so jih z avtobusom v Kobarid, od koder so potem šli vsak na svoj dom. Iz okoliških vasi in z Livškega je bilo vseh 43.

Posledica vsega je bila konec tako znamenite »Kobariške republike«. Lahko rečemo, da z begom partizanskih sil in prepustitvi prebivalstva na milost in nemilost razjarjenemu sovražniku, ki se je takoj podal na pohode v okoliške kraje in tako tudi v Stanovišče.
6. Ali je bilo potrebno vojaško tako nerazsodno, torej ne taktično, napasti močno vojsko, ki se je 18. februarja 1945 pomikala (vračala) iz zahodne Benečije? V resnici do zahodne Benečije Nemci zaradi porušene ceste pod vasjo Plestišča sploh niso mogli priti.

7. Za hrabro padlega »partizana«, ki se je boril »do zadnjega diha«, Stanoviščani niso nikoli slišali. Tudi Škrjanca niso nikoli več ne videli. Znameniti Škrjanc je za vedno izginil, Bog ve kam, morda ga še danes kje peče vest?

 

 

Če je bilo to res, je vsega pokola in uničenje Stanovišč kriv za vojaško vodstveno funkcijo popolnoma nesposoben komandant Zapadno-primorskega okrožja, ker bi moral presoditi vse okoliščine in vedeti za premike nemških sil in ukrepati po vojaških načelih.

Kje je komandant imel opazovalno in obveščevalno službo? Ali mu je dala vse potrebne podatke, na osnovi katerih bi sklepal, da so dane vse okoliščine za uspešen napad ali drug bolj pameten bojni ukrep, ko so se Nemci in Mongolci premikali iz doline ob Nadiži, z območja Ponte Vittorio (Most na Nadiži), po strmi in vijugasti cesti gor na ravninski predel senožeti in travnikov proti Breginju. Čakajoč jih na vrhu bi jih vse lahko polovili kot miši v past.

O vsem tem ni do danes (2008) ljudem Stanovišč nikoli nihče govoril in odgovarjal. Tudi vsa današnja Kobariška o tem zelo malo ali nič ne ve. Razen zelo redkih še živečih Stanoviščanov in OF funkcionarjev Zapadno-primorskega okrožja, ki pa se boje dajati imena komandirjev in komandantov partizanskih enot.

 

Ob vsem tem še ni bila povedana resnica, da se je Nemška vojska s tovornjaki in manjšimi terenskimi vozili, z vozovi in otovorjenimi mulami pomikala iz Kobarida proti Breginju in naprej čez Ponte Vittorio v dolini Nadiže za Breginjem z namenom, da gre v smeri Tarčenta. Na vsej poti od Kobarida in vračajoči se nazaj do mesta postavljene mine na ovinku pod Stanoviščami, ni nemška vojska v nobeni vasi naredila nobenega izpada. Ljudje so bili seveda polni strahu v nevednosti, kakšne namene ima ta velika kolona vseh vrst vozil in polna vojaštva, med katerimi so bili samo Nemci in Mongolci.

Ko je predhodnica te dokaj močne vojaške enote prišla dober kilometer pred vas Čeplatišča, je ugotovila, da z vozili sploh ne bodo mogli nadaljevati poti, ker je bila cesta zminirana nad prepadom in je bila za vozila popolnoma prekinjena in neprehodna. Nemška komanda velike motorizirane kolone je dala povelje, naj se vsi, vojaščina in vozila: tovornjaki, avtobus in terenska vozila vrnejo nazaj v izhodiščno bazo v Kobarid.

Pod Stanoviščami je močni sovražni sili partizan Škerjanc (verjetno partizansko ime nekega borca doma s Krasa) postavil mino »na poteg« (po pripovedovanja Stanka Baloha, roj. 5. maja leta 1932, vaščana iz Stanovišč) ter vrgel v zrak terensko vozilo, v katerem naj bi bil mrtev vodja vračajoče se kolone, šofer pa ranjen. O tem so pripovedovali tudi drugi še živeči Stanoviščani, med njimi Franc Čebokli, ki je takrat imel 15 let, filmski in dramski igralec Stane Leban, ki je bil tedaj v enajstem letu starosti, Marija Čebokli, ki zdaj živi pri hčeri v Kobaridu in ima že 84 let in še drugi.

Kdo je dobil mrtvega nemškega majorja, če je zgorel med množico nemških vojakov v gorečem avtobusu, kot opisuje Franc Bavec - Brane v knjigi Na zapadnih mejah 1944–1955? Isti komandant omenja v isti knjigi strašen boj, ki da so ga bili prisiljeni partizani zapustiti in se umakniti v smeri Logjev, ker niso pričakovali na tako silovit odpor. Ta vprašanja bi morala biti razčiščena vsaj pred sedanjo generacijo prebivalstva in za bodočnost, če se je že do zdaj zamolčalo in tiščalo v skritih kotih duš odgovornih posameznikov.

In še končno vprašanje ali ni to za Kobariško pomemben del težke zgodovine in boja za osvoboditev? Ali naj gre v pozabo?

Stanovišče so popolnoma obnovili v letih po vojni za časa Zavezniške vojaške uprave, ko je kraj spadal pod cono A. Begunci iz leta 1943 so dobili priznano begunstvo in delno povrnjeno odškodnino za begunstvo.

Med zavzetimi Stanoviščani za obnovo sta bila poznana posebno Leban Albin - Lebanov, ki je vodil celotno knjigovodstvo, in Sabotič Franc - Mok, ki je bil med sposobnimi iskalci ustanov pri ZVU, da so pridobili sredstva za odškodnino, s katero so obnovili vas. 

Zaradi tega sta bila po priključitvi k Jugoslaviji večkrat klicana v Tolmin na Udbo na »razgovore«, kjer so ju dolžili, da so se s tem prodali kapitalistični in imperialistični zasedbeni oblasti Angloameričanov.

 

Krajani Stanovišč so se vedno ukvarjali z živinorejo in poljedelstvom. Sadjarstvo ni bilo tako razvito, kot v Homcu in Sedlu. Moški so hodili na sezonska dela. V starih časih Avstroogrske so hodili gozdarit v Bosno in na Tirolsko, po priključitvi k Jugoslaviji pa se jih je veliko izselilo v urbana naselja Kobarida, Tolmina, v Novo Gorico in tudi na Kranjsko. Otroci so hodili v šolo v okoli en kilometer oddaljeno Sedlo, nato v Breginj in zdaj v Kobarid. Vas poleg vaške mlekarnice ni imela nobene uslužnostne dejavnosti, ne trgovine in ne gostilne.

Iz Stanovišč je doma znan gledališki in filmski igralec Stane Leban.

Zdaj, po 60 letih in več od »osvoboditve«, in več kot 15 letni svobodni in samostojni Republiki Sloveniji, si ljudje še vedno niso upali dajati izjav in opisov dogodkov. Kdor pa je kaj povedal, je prosil, naj »Bog varuj« ne bo objavljeno njegovo ime, ker da si vsaj zdaj na stara leta želi miru. Ali smo še vedno v času, ko se resnice ne sme povedati?

Število prebivalstva po letih štetja: 

1869 1880 1890 1900 1910 1931 1948 1961 1971 2002 
219 201 208 187 211 186 132 104 71 40 
 

Ivan Rutar
Kobarid

***

Pozabljena vas Stanovišče in njena težka medvojna tragedija, zaradi partizanskih nedognano brezglavih vojaških potez. Posledica enajst nedolžnih talcev vasi Stanovišč, je kraj, ki mu domačini pravijo Snobišča. Ime bi lahko delili na dve vasi – Staro vas in Novo Stanovišče, ker prvotna, prava stara vas izpred potresa leta 1976 je bila v lepi dolinici pobočja Stola na nadmorski višini 564 metrov. Po potresu pa je popotresna komisija zgradila novo naselje v bregu tik nad cesto, ki pelje v Breginj. Najpogostejši priimki v vasi so bili Čebokli, Leban, Sabotič, Špehonja, Špolad ter Terlikar. Ugotavljamo pa, da so nekateri na žalost že izumrl. Stanoviščani (Snoviščani, kakor jih imenuje svet Breginjskega kota) imajo zelo kruto zgodovino iz časa druge svetovne vojne. Po ne bog ve kako

Po natančni obdelavi primera z dne 2. nov. 1943 in 18. febr. 1945, bi Stanovišče lahko imenovali »Kobariške Dražgoše«, le s to razliko, da so bile Stanovišča dvakrat popolnoma požgana in minirana vas. Prvič 12. novembra 1943, ko so Nemci v preboju »Kobariške republike«, nadaljevali tudi v smer Breginja. Takrat se jim je v Stanoviščih uprla majhna partizanska enota XVIII. brigade oziroma tedaj še komaj v Kobaridu ustanovljene Bazoviške brigade, ki se je prejšnje noči prebila po dolgih in mukotrpnih pohodih iz Brd in Benečije, da bi prešla Stol in pomagala enotam, ki so zaustavljale močne nemške sile, ki so na vsak način hotele prost prehod v Kobarid in naprej v Furlanijo. Borci so bili za boj že utrujeni, popolnoma nepripravljeni, telesno utrujeni, ker že več dni niso imeli redne hrane in slabo oskrbo. Tistega usodnega jutra so jih Nemci popolnoma presenetili, zato so le za silno krili umik, se le zasilno branili, da so se lahko umikali proti Homcu in Breginju, nekateri pa po grapi navzdol proti Podbeli, čez Nadižo in v Mijo. Boj se je odvijal v sami vasi in pravijo, da se je šlo nož na nož. Mrtvih naj bi bilo nekaj Nemcev in partizanov. Toda ne veliko in nihče ne ve koliko. Po končanem boju so Nemci nasilno nagnali vse ljudi iz vasi, vsak je bežal kamor je vedel in znal. Ljudje so bežali v Homec, Sedlo, Breginj in Podbelo k svojim dobrim znancem ali sorodnikom. Potem so Nemci vas popolnoma uničili, požgali, nekatere zgradbe pa celo minirali. Ko se je bojna vihra po razbitju »Kobariške republike« potišala, so se Stanoviščani, ki jim domačije niso bile čisto uničene, vrnili in popravili za silo tako bivališča kot gospodarska poslopja. Nekateri pa so ostali v »begunstvu« pri svojcih in znancih v sosednjih vaseh, kjer so imeli tudi nekaj živine. Takrat Nemci vasi niso oropali, pač pa le uničili tako, da v njej ni bilo mogoče bivati. Med ljudmi ni bilo nobene žrtve, le en trinajstletni fantič je bil ranjen v trebuh in je po nekaj dneh ozdravel.

Zelo žalosten, lahko rečemo tragičen dan pa je bil za Stanoviščane 18. februar 1945, torej le dobre tri mesece pred koncem vojne, ko so se v vas vrnili že skoraj vsi in živeli v zasilnih bivališčih.

Tistega usodnega dne se je iz globoke doline ob Nadiži pomikala sem proti Breginju velika kolona nemških vozil in vojaščine s konji in vozovi.

Za ta prehod je bil obveščen štab Zapadno-primorskega okrožja v Logjeh. Z namenom, da bodo Nemce napadli in uničili je komandant poslal v okolico nad cesto pod Stanoviščami manjšo partizansko enoto sestavljeno iz borcev prvega bataljona. »Na cesto pod vasjo so nastavili mino, ki naj bi uničila cesto in še vojake, ki so bili na vozilih ali peš. Na mino je prišel po zapisu komandanta Franca Bavca - Braneta avtobus poln Nemcev. Pokol je bil strašen in avtobus je popolnoma uničen zgorel. Ostali Nemci so se podali v boj, a partizani presenečeni nad tako velikimi silami, so se umaknili brez žrtev v Logje.« (prepis iz knjige Franca Bavca Na zahodnih mejah).

Kakšna lažna poročila so pošiljali komandanti svojim nadrejenim!

Nemci so takrat prišli drugič v vas, toda tokrat niso bili tako »milega« srca kot prvič.

Spravili so skupaj vse ljudi in jih gnali na mesto, kjer je eksplodirala v obcestni zid nameščena mina. Tam so ljudi ustavili, jih razporedili na moške in ženske, ter izmed njih izbrali enajst moških. Te so odgnali proti Kobaridu, a na mostu za Borjano so skupino zaustavili in začeli svoj ubijalski »ples« tako, da so k ograji ob mostu klicali po enega, ga ustrelili, nato drugega, ki je moral prvega pahniti mrtvega čez most v grapo in tako naprej vseh enajst. 

Med tem časom so druge nemške enote vas Stanovišče popolnoma uničile tako, da ni ostala cela niti najmanjša zgradbica. Vas so tako rekoč zbrisali z zemlje. Ko so se vrnile domov ženske z malimi otročiči in vdove pobitih, so na mestu vasi zagledale eno samo ruševino in pogorišče. Zakaj, so se spraševali ljudje, zakaj?

Po partizanskem opisu naj bi bilo mrtvih ogromno število nemških vojakov s komandantom majorjem na čelu. Po pripovedovanju vaščanov, pa partizanov, razen dveh več ali manj stalno tam po vasi in v okolici pohajajočih, sploh ni bilo, niti ne slišati kakšnega boja (kot opisuje že omenjeni avtor), razen strašnih minskih in bombnih eksplozij, ki so jim uničile vas. Ta dva »partizana«, naj bi čisto iz norčavosti in po neumnosti nastavila mino na katero je naletel avto v katerem je bil nemški komandant, ki je bil močno ranjen in je potem v Kobaridu umrl, ter težko ranjen šofer.

O tem dogodku piše v časopisu Partizanski dnevnik, štev. 64, leto III, v petek 16. marca 1945 v rubriki Iz naših krajev naslednje (dobeseden prepis): 

Kobariško. 
V Partizanskem dnevniku, glasilu Osvobodilne fronte za Primorsko in Gorenjsko, št. 64, leto III, 16. marca 1945 lahko preberemo sledeče, (natančen prepis): Kobariško.

Pobesnele okupatorske zveri ne poznajo usmiljenja do nikogar. Glejte primer, ki se je zgodil v neki naši vasici /v tem primeru misli avtorica sestavka Stana na vasico Stanovišče nekaj kilometrov od Breginja, op. Ivan Rutar/ in ki kaže, kako plačujejo Nemci celo svoje zveste hlapce ... 

V dotični vasi /Stanovišče, op. Ivan Rutar/, ki je bila pred nekaj časa požgana, živi družina, ki je domala vsa domobranska. En sin je domobranec, drugi koplje svinec švabom v Rajbelskem rudniku, tretji je skrivač.

Ko je pred kratkim prihrumela zločinska drhal vseh barv v to vas, se je kruto znesla nad civilnim prebivalstvom. Krvoloki so nagnali skupaj vse vaščane, odbrali 12 oseb, ter jih 11 postrelili v bližini vasi. Le enemu, ki je skoraj še otrok, se je posrečilo uteči.

Žrtve so morilci po ustrelitvi vrgli v potok, kot da se ni nič zgodilo. Med ustreljenimi je bil tudi skrivač iz omenjene domobranske hiše, ki jo je drhal zažgala. Ob isti priliki je v borbi padel neki kurir, ki je že dve leti vestno izvrševal svojo narodno in državljansko dolžnost. Boril se je do zadnjega diha in padel kot junak.

Slava padlemu borcu – Smrt okupatorju in narodnim izdajalcem!

Stana.

(Konec prepisa)

Komandant BBO Bavec Franjo - Branko pa je v knjigi Na zahodnih mejah 1945 o dogodku na strani 200 in 201 zapisal: 
»Medtem pa se je del nemške kolone, ki je 18. februarja prišla iz Kobarida in ostala čez noč v Plestiščah, vračal dopoldne 19. februarja v Kobarid. Ko je eden od sovražnikovih avtobusov, poln esesovcev, zapeljal pod Stanoviščami na mino, so jo borci 1. čete, 1. bataljona sprožili in pognali avtobus v zrak. Učinek je bil je strašen, avtobus se je dobesedno razletel. Ubitih je bilo 10 Nemcev, med njimi tudi njihov poveljnik, oficir s činom majorja, vse ostali pa so bili težje ali ranjeni. Zaseda se je umaknila brez izgub, kljub besnemu streljanju iz drugih vozil v koloni.

Nemci so ob tem udarcu partizanov pobesneli in se takoj kruto maščevali nad nedolžnim prebivalstvom vasi Stanovišče. Zbrali so vse njene prebivalce in že drugič požgali vso vas (prvič je bila požgana v bojih za »Kobariško republiko« 2. novembra 1943). Zajetih 12 moških so odpeljali do mosta na cesti pri Borjani.

Tam so jih zverinsko, enega za drugim, ustrelili 11, 12-letnega fantiča pa so odpeljali v Kobarid. (221)

Medtem se je štab 1. bataljona posvetoval, kako se izvleči iz težkega položaja še ponoči, kajti zavedali so se, da se bodo znašli zjutraj v obkolitvi nekajkrat močnejšega sovražnika, v mrazu, snegu in ledu.

221 Poročilo OŠZP štabu 9. korpusa 23. 2. 1945, Zbornik 1 (18) dok. 111, mesečno poročilo štaba 9. korpusa 28. 2. 1945, Zbornik (18) dok. 122; kronika vasi Sedlo pri Breginju, pisna izjava Zvonimirja Vodopivca - Nazdarja; ustne izjave Jože Urbančič, Janko Cencič, Franc Školč, Severin Peršolja, avtorjev arhiv. 
(Konec prepisa iz knjige).

Še živeče priče, ljudje, ki so vse to doživljali, to poročilo in ustne izjave postavljajo na čisto, popolno laž, ker nikogar od partizanov ni bilo zraven. 

Nemcev namreč ni napadla nikakršna partizanska enota, pač pa en sam »partizan« Škerjanc, ki je mino pripravljal v Stanoviški domačiji pri Trnjarju v Stanoviščih, kjer so ga opozarjali, naj tega ne dela, da je to neumno in za vas zelo nevarno početje. Toda »hrabri« borec jih ni poslušal.

Nemci so se zares kruto znesli nad ljudmi in vasjo, postrelili enajst talcev, 12-letnega fantka pa so pustili mami, ki se je zanj pognala, kot prava mati, ko so ga peljali na streljanje. Nemški oficir je na divji jok in usmiljene prošnje matere otroka materi vrnil, tako, da ga je peljala domov (to mi je osebno pripovedoval sam prizadeti, ki je še vedno doma živ v krogu svoje družine, upokojen in star 73 let).

Huda laž je tudi v zrak »raznešen« avtobus in v njem zgoreli Nemci, deset mrtvih ter veliko huje in lažje ranjenih sovražnikov. Ljudje, ki so bili prignani iz vasi z otroci in starci vred na mestu izvršene akcije na ovinku pod vasjo, niso videli nobenega mrtvega vojaka, ne gorečega avtobusa, pač pa le divje kričanje oficirjev, streljanje na vse konce in kraje, nikakor pa ne na partizanske borce, ker jih nikjer ni bilo. Povzročitelj strahote Škerjanc pa je že izginil na varno visoko v smer Stola v gozd in grmovje. V Stanoviščih se ni pojavil nikoli več.

Ljudje so bili prepuščeni samim sebi s strahotno grozo in slutnjo, da iz vsega ne bo nič dobrega, kar se je po dobre pol ure tudi izkazalo za kruto resnico.

Ljudje Stanovišč tudi pravijo, da v Stanoviščih ni bilo nobene domobranske družine izdajalcev. Res je, da je eden od izbranih za talce bil tedaj slučajno doma. Sicer je delal v rajbelskem rudniku, kar je Nemcem dokazal s potrdili in so ga zato izpustili, ni pa bil ne domobranec ne izdajalec, pač pa priden in skromen delavec iz ubožne družine. Na žalost pa so namesto njega ustrelili drugega vaščana.

Način streljanja je opazoval že starejši možakar iz Borjane Andrej Hrast, ki se je vračal iz gmajne nad vasjo po grapi dol proti domu. Ko je zaslišal strele in zagledal vojaščino in civile, ki so jih streljali v tilnik, se je hitro potuhnil in skril v bližnjo jamo nad grapo. Od tam je na razdalji mogoče 250 metrov videl, kaj se dogaja. Nemci so ustrelili vsakega talca posebej, tako da je vsak naslednji pred ustrelitvijo moral pahniti v grapo pod porušenim mostom na cesti ležečega mrtvega sovaščana.

Stari Hrast je šele dolgo potem, ko se je že vsa grozota končala in je vsa vojaščina odšla proti Kobaridu, zapustil še vedno previdno in ves prestrašen svoje skrivališče ter odšel domov v vas. Dolgo ni nikomur opisal strašnega dogajanja. Šele po vojni, ko so ljudje različno govorili o dogodku, je povedal svojim doma natančno vse, kar je videl. 

Enajst nedolžnih talcev ni bilo vrednih, da bi v Partizanskem dnevniku zapisali: Slava ustreljenim talcem.

Tedaj so Nemci na miniranem mostu v Borjani, okoli dva kilometra od kraja eksplodirane mine pod Stanoviščami, postrelili te krajane Stanovišč:

1. Baloh Alojz, letnik 1886,

2. Baloh Anton, letnik 1880,

3. Čebokli Alojz, letnik 1908

4. Čebokli Jožef, letnik

5. Filipič Jožef, letnik 1886 in sin

6. Filipič Pepi, letnik 1928,

7. Kracina Anton, letnik 1903,

8. Kracina Ivan letnik 1890,

9. Sabotič Ivan, letnik 1885 in sin

10. Sabotič Mirko, letnik 1916 in

11. Špehonja Anton, letnik 1892

Kmalu naslednji dan so uboge žrtve začeli voziti domov, da jih pokopljejo na domačem pokopališču. Ker niso imeli desk za krste, so jih kar na vse mogoče načine pokopavali v družinske grobove. Z mašo jih je pokopal župnik iz Sedla, po rodu Čeh.

Težka resnica vsega je bila torej enajst ustreljenih domačinov Stanovišč in do tal uničena vas. O vseh ostalih okoliščinah pa bi lahko razpravljali kar takole:

za čas 2. novembra 1943

1. 2. novembra 1943 zjutraj so bili partizani popolnoma utrujeni in zbegani od pohoda in bojev čez Stol povsem presenečeni. 

2. Kako, da niso imeli primernih stražarskih mest, čeprav je priti v kraj Stanovišče lahko priti neopažen ob primerni vojaški iznajdljivosti in vedenju, katerega pa Nemcem ni manjkalo zelo lahko. 

3. Kako, da so Nemci prišli v vas Stanovišče, ne da bi jih kdo opazil, razen tedaj, ko so bili že med njimi?

4. Kam so šli še pred prihodom Nemcev trije partizanski oficirji na konjih iz Stanovišč v smeri Breginja nad Sejskim pokopališčem, ali jih ni nihče videl?

5. Ali so prej uredili vse potrebno za zavarovanje utrujenih, lačnih, mokrih, prezeblih in zbeganih borcev?

6. Ali je prav, da partizansko vodstvo ni držalo besede dogovora z nemško komando v Bovcu, da pustijo prost prehod nemške vojske skozi Kobarid in naprej v Italijo v zamenjavo za zapornike v Vidmu. Nemci so se dogovora držali in izpustili vse zapornike s partizanskim oficirjem (Franc Črnugelj -Zorko) in njegovim prevajalcem Maksom Miklavičem - Poceljanom iz Kobarida. 

Posledica vsega je bila: konec tako znamenite Kobariške republike, lahko rečemo z begom partizanskih sil in prepustitvijo prebivalstva na milost in nemilost razjarjenemu sovražniku.

7. kako je mogoče razumeti »Kobariško republiko« kot začasno osvobojeno ozemlje, če pa je ni nihče osvobajal, pač pa le zasedel, ko so se Italijani po razpadu Italije 9. septembra 1943 brez bojev umaknili in razšli domov proti Italiji.

Za čas 19. februarju 1945:

1. Ali je bilo potrebno vojaško tako nerazsodno, torej ne taktično, napasti močno vojsko, ki se je pomikala 18. februarja 1945 iz zahodne Benečije tik pod vasjo Stanovišče, ko pa je bilo za to več vojaško strateško in taktično bolj primernih predelov v prostoru od Mosta na Nadiži (Ponte Vittorjo), ko se je kolona po strmi cesti pomikala visoko gor v prostor Zagradom tam za Breginjem po livadah v smeri Breginja.

2. Če je bilo to res, je vsega pokola in uničenje Stanovišč krivo za vojaško vodstveno funkcijo popolnoma nesposobno partizansko vodstvo, ker bi moralo presoditi do potankosti vse okoliščine,

3. kje so partizani imeli opazovalne in obveščevalne službe; sicer je iz poročila komandanta razvidno, da so imeli vse podatke o premiku in moči sovražnih sil iz kraja Plestišče; (Most na Nadiži) po strmi in vijugasti cesti na ravninski predel senožeti in travnikov proti Breginju. Čakajoč jih na vrhu, bi jih vse lahko polovili kot miši v past.

O tem nihče ljudem Stanovišč nikoli ni govoril in odgovarjal. Tudi vsa današnja Kobariška o tem zelo malo ali nič ne ve, razen zelo redkih še živečih Stanoviščanov in OF funkcionarjev Zapadno-primorskega okrožja, ki pa se boje dajati imena komandirjev in komandantov.

Ob vsem tem pa še ni bila povedana resnica, da se je Nemška vojska s tovornjaki in manjšimi terenskimi vozili z vozovi in otovorjenim mulami pomikala iz Kobarida proti Breginju in naprej čez Ponte Vittorjo v dolini Nadiže za Breginjem z namenom, da pojde v smeri Tarčenta in da ga doseže. Na vsej poti od Kobarida in vračajoči se nazaj do mesta postavljene mine na ovinku pod Stanoviščami, v nobeni vasi ni nemška vojska naredila nobenega izpada. Ljudje sami so bili seveda polni strahu v nevednosti, kakšne namene ima vsa ta strašno oborožena in urejena, ter velika kolona vseh vrst vozil in polna vojaštva, med katerimi so bili samo Nemci in Mongolci. Domobrancev ni bilo.

Pod Stanoviščami je tej vojaški sili neki Škerjanc (verjetno partizansko ime nekega borca doma s Krasa) postavil mino »na poteg« (po pripovedovanja vaščana iz Stanovišč, ki je bil takrat star 14 let), ter vrgel v zrak terensko vozilo, v katerem naj bi bil mrtev vodja vračajoče se kolone vozil, šofer pa ranjen.

Kdo je dobil mrtvega nemškega majorja, če je zgorel med množico nemških vojakov v gorečem avtobusu, kot opisuje Franc Bavec - Brane v knjigi Na zapadnih mejah 1944–1955? Isti komandant omenja v isti knjigi strašen boj, ki pa da so ga bili prisiljeni partizani zapustiti in se umakniti v smeri Logov (vas Logje), ker niso pričakovali na tako silovit odpor. Ta vprašanja bi morala biti razčiščena vsaj pred sedanjo generacijo prebivalstva in za bodočnost, če se je že do zdaj vse zamolčalo in tiščalo v skritih kotih brezčutnih duš posameznikov.

Ob 60. obletnici (februarja 2005) se strahotnega pokola talcev in popolnega uničenja vasi Stanovišče s strani zveze borcev ni spomnil nihče. Po opisu strašnih bojev in nemških žrtev komandanta Bavca, bi lahko priredili vsaj malo dražgoško proslavo.
Partizan sumljive sorte Škerjanc. V zvezi s popolnim uničenjem vasi Stanovišče je slišati več variant, toda najbolj je zanesljiva tista, ki so jo opisali in doživeli posamezniki, ki še vedno živijo in se spomnijo strašnega dne, ki ga je v Partizanskem dnevniku opisala partizanska dopisnica s podpisom Stana čisto drugače. Kdo ji je dal informacije o domobranski družini in vse ostalo nihče ne ve razen nje same.

In še končno vprašanje: ali ni to za Kobariško spomina vreden del težke zgodovine in boja za osvoboditev? Ali naj gre v pozabo?

Stanovišče so popolnoma obnovili v letih po vojni za časa Zavezniške vojaške uprave, ko je kraj spadal pod cono A. Begunci iz leta 1943 so dobili priznano begunstvo in povrnjeno odškodnino za begunstvo.

Med zavzetimi Stanoviščani za obnovo, sta bila poznana posebno Albin Leban - Lebanov, ki je vodil celotno knjigovodstvo in Franc Sabotič - Mok, ki je bil med sposobnimi iskalci ustanov pri ZVU, da so pridobili sredstva za odškodnino, s katero so obnovili vas. 

Krajani so se ukvarjali z živinorejo in poljedelstvom. Sadjarstvo ni bilo tako razvito kot v Homcu in Sedlu. Moški so hodili na sezonska dela. V starih časih Avstroogrske so hodili gozdarit v Bosno in na Tirolsko, po priključitvi k Jugoslaviji pa se jih je veliko izselilo v urbana naselja Kobarid, Tolmin, Novo Gorico in tudi na Kranjsko.

Otroci so hodili v šolo v okoli en kilometer oddaljeno Sedlo, nato v Breginj in zdaj v Kobarid. Vas poleg vaške mlekarne po vojni (razen za časa ZVU) ni imela nobene stvari, ne trgovine in ne gostilne.

Iz Stanovišč je doma znan gledališki in filmski igralec Stane Leban.

Zdaj, po 60 letih od konca vojne in več kot 10-letni svobodni in samostojni Republiki Sloveniji, si ljudje še vedno niso upali dajati izjav in opisov dogodkov. Kdor pa je kaj povedal, je prosil, naj »Bog varuj«, ne bo objavljeno njegovo ime, ker da si vsaj, zdaj na stara leta želi miru. Ali smo še vedno v času enoumja, ko se resnice ni smelo povedati.

Število prebivalstva vasi Stanovišče po letih štetja: 

 1869 1880 1890 1900 1910 1931 1948 1961 1971 2002  
 219 201 2 08 187 211 186 132 104 71 40

PAGE  
11

